Id-Deċiżjoni tal-Kummissjoni
tat-3 ta’ Settembru 1998
li tistabbilixxi l-lista ta’ laboratorji nazzjonali ta’ referenza għar-rivelazzjoni ta’ residwi
(notifikati taħt id-dokument numru Ċ(1998) 2487)
(Test b’relevanza għaż-ŻEE)
(98/536/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri biex jiġu osservati ċerti sustanzi u residwi tagħhom f’bhejjem ħajjin u prodotti tal-bhejjem u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE [1], u b’mod partikolari l-Artikolu 14(1) inkluż fihom,
Billi l-Artikolu 14(1) tad-Direttiva 96/23/KE jistipula li għandu jinħatar almenu laboratorju nazzjonali ta’ referenza wieħed f’kull Stat Membru għar-rivelazzjoni ta’ ċerti sustanzi u residwi sabiex kull residwu jew grupp ta’ residwi ma jkunx assenjat lil aktar minn laboratorju nazzjonali ta’ referenza wieħed; billi f’dan ir-rigward, sal-31 ta’ Diċembru 2000 l-Istati Membri jistgħu jkomplu jafdaw l-ittestjar għall-istess residwu jew grupp ta’ residwi f’idejn diversi laboratorji nazzjonali li jkunu ħatru qabel id-data ta’ adozzjoni ta’ dik id-Direttiva;
Billi l-Artikolu 14(1) tad-Direttiva 96/23/KE jippreskrivi x-xogħlijiet ta’ laboratorji nazzjonali ta’ referenza bħal dawn għar-rivelazzjoni ta’ residwi u jgħid li l-Kummissjoni għandha tagħmel lista ta’ laboratorji nazzjonali ta’ referenza bħal dawn;
Billi l-Anness għal din id-Deċiżjoni għandu jiġi rivedut mhux aktar tard mill-31 ta’ Diċembru;
Billi, għal raġunijiet ta’ ċarezza legali, ċerti disposizzjonijiet tad-Deċiżjoni tal-Kummissjoni 93/257/KEE tal-15 ta’ April 1993 li jippreskrivu l-metodi ta’ referenza u l-lista ta’ laboratorji nazzjonali ta’ referenza għar-rivelazzjoni ta’ residwi [2] għandhom jitħassru.
Billi l-miżuri li għalihom hemm provdut f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-laboratorji nazzjonali ta’ referenza għar-rivelazzjoni ta’ residwi maħtura skond l-Artikolu 14 tad-Direttiva 96/23/KE għandhom ikunu kif elenkati fl-Anness li ġej.
Artikolu 2
L-Artikolu 4 tad- Deċiżjoni 93/257/KEE u l-Anness għaliha jitħassru permezz ta’ dan l-Artikolu..
Artikolu 3
Din id-Deċiżjoni għandha tiġi riveduta mhux aktar tard mill-31 ta’ Dicembru 2000.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussel, fit-3 ta’ Settembru 1998.